**E-shann Report**

**รายงานทางอีศาน**

**สุมาลี โพธิ์พยัคฆ์**

**เมืองเสือพยัคฆภูมิพิสัย**

**“ชื่อน่ากลัวแต่ตัวน่ารัก”**

อำเภอพยัคฆภูมิพิสัย จังหวัดมหาสารคาม เป็นเมืองเก่าอีกเมืองหนึ่งที่น่าเรียนรู้และน่าศึกษาค้นคว้า โดยเฉพาะอย่างยิ่งมีร่องรอยความเป็นเมืองโบราณหลายแห่ง แถมยังมีการขุดพบวัตถุโบราณเป็นจำนวนมากและมีพื้นที่บางส่วนของอำเภออยู่ในเขตทุ่งกุลาร้องไห้ แหล่งปลูกข้าวหอมมะลิชื่อดังอีกด้วย

แต่ที่น่าสนใจมากไปกว่านั้นคือ เมืองแห่งนี้ได้เริ่มสืบค้นประวัติความเป็นมาของตนเองตามโครงการ **“ประวัติศาสตร์สร้างคน เยาวชนสร้างชาติ**” ที่สนับสนุนโดยมูลนิธิพัฒนาจังหวัดมหาสารคาม ที่มีนายอำนวย ปะติเส อดีตรัฐมนตรีว่าการกระทรวงเกษตรและสหกรณ์ ในนามประธานมูลนิธิพัฒนาจังหวัดมหาสารคาม แถมยังเป็นลูกหลานคนเมืองพยัคฆภูมิพิสัยให้การสนับสนุน ร่วมกับพิพิธภัณฑ์มหาวิทยาลัยมหาสารคาม สถาบันการศึกษาในพื้นที่หนุนเสริมในการจัดกระบวนการเรียนรู้ สืบค้นด้วยการพานักวิชาการออกมาร่วมเรียนรู้กับครูและนักเรียนในพื้นที่

ผลสัมฤทธิ์ที่เกิดขึ้นได้นำมาจัดพิมพ์เป็นหนังสือชื่อ ***“ประวัติศาสตร์การขยายตัวของเมืองพยัคฆภูมิพิสัย พ.ศ.๒๔๓๖-๒๕๖๐”*** ซึ่งกลายเป็นหนังสืออันทรงคุณค่าที่น่าอ่านและเกิดประโยชน์กับผู้สนใจยิ่งนัก ข้อมูลที่ได้สามารถนำไปใช้อ้างอิงในการทำงานด้านวิชาการได้เป็นอย่างดี เนื่องจากมีกระบวนการสืบค้นที่ประสานความร่วมมือทั้งนักวิชาการ ปราชญ์ชุมชน นักเรียน และครูอาจารย์ในพื้นที่

อำเภอพยัคฆภูมิพิสัย ตั้งอยู่ทางทิศใต้สุดของจังหวัดมหาสารคาม มีระยะทางห่างจากตัวอำเภอเมืองมหาสารคามประมาณ 85 กิโลเมตร และห่างจากกรุงเทพฯ 415 กิโลเมตร มีคำขวัญประจำอำเภอว่า ***“ข้าวหอมมะลิเลื่องชื่อ ฝีมือทอผ้าไหม ศิลปาชีพน้ำพระทัย ทุ่งกุลาร้องไห้งามตา”*** เป็นอำเภอค่อนข้างใหญ่ และมีผู้คนหลากหลายชาติพันธุ์มาอาศัยอยู่ ทั้งกลุ่มชาติพันธุ์ลาว เขมร กุยหรือส่วย เยอ เป็นต้น

ด้านภูมิประเทศอำเภอพยัคฆภูมิพิสัย มีลำน้ำที่สำคัญ ๆ หล่อเลี้ยงผู้คนในพื้นที่หลายสายได้แก่ **ลำน้ำเตา** อยู่ทางทิศเหนือและทิศตะวันออก **ลำพลับพลา**กั้นเขตด้านทิศใต้ **ลำพังชู**กั้นเขตด้านทิศตะวันตก และยังมีลำห้วยสายเล็ก ๆ ไหลหล่อเลี้ยงผู้คนอีกหลายสายทั้ง **ห้วยขามเรียน** **ห้วยคลองจอบ**และ**ห้วยหว้า** นอกจากนั้นในพื้นที่อำเภอพยัคฆภูมิพิสัยยังมีแหล่งน้ำที่ขุดเป็นสระจำนวนมาก อีกทั้งยังใช้น้ำจากคูน้ำคันดินโบราณของชุมชนโบราณที่มีกระจัดกระจายในพื้นที่ เช่น **คูน้ำโบราณบ้านปะหลาน** **คูน้ำโบราณบ้านเมืองเสือ** **คูน้ำโบราณบ้านเมืองเตา** ฯลฯ แต่เวลาหน้าน้ำจะมีน้ำท่วม ส่วนในหน้าแล้งจะใช้น้ำตามสระ ห้วย หนองต่าง ๆ

จากข้อมูลการศึกษาประวัติศาสตร์อำเภอพยัคฆภูมิพิสัย โดย **รศ.ดร.ทวีศิลป์ สืบวัฒนะ** และพิพิธภัณฑ์มหาวิทยาลัยมหาสารคาม ที่ได้พานักเรียน ครูโรงเรียนพยัคฆภูมิวิทยาคาร และชาวชุมชน สืบค้นประวัติศาสตร์ท้องถิ่นในโครงการ “ประวัติศาสตร์สร้างคน เยาวชนสร้างชาติ” เมื่อเดือนธันวาคมปี ๒๕๖๐ และได้บันทึกเอาไว้ในหนังสือ “ประวัติศาสตร์การขยายตัวของเมืองพยัคฆภูมิพิสัย พ.ศ.๒๕๓๖-๒๕๖๐”ระบุว่าการสืบค้นประวัติศาสตร์ครั้งนี้เพื่อนำเสนอเรื่องราวในอดีตเกี่ยวกับชีวิตของผู้คนที่ถูกละเลยหลงลืม เพื่อจะอธิบายการเปลี่ยนแปลงของชีวิตผู้คนตั้งแต่อดีตถึงปัจจุบัน และแบ่งมิติเวลาเป็นช่วง ๆ ตามความแตกต่างของเหตุการณ์ที่เกิดขึ้น

จากการศึกษาพบว่า การขยายตัวของเมืองพยัคฆภูมิพิสัย แบ่งเป็น ๖ ระยะ การขยายตัวแต่ละระยะมีปัจจัยที่ทำให้เกิดการขยายตัวที่แตกต่างกัน เช่น เมื่อตั้งเมืองใน พ.ศ.๒๔๓๖ ปัจจัยสำคัญในการขยายตัวของชุมชนคือ ตัวเจ้าเมือง เมื่อเจ้าเมืองตั้งโฮงหรือเรือนที่ใด ชุมชนมักจะตั้งบ้านเรือนบริเวณใกล้ ๆ เรือนเจ้าเมือง เมื่อเจ้าเมืองย้ายเรือนที่อาศัยก็จะมีชุมชนใหม่ย้ายตามไปตั้งถิ่นฐานใกล้ ๆ เรือนแห่งใหม่ จนกระทั่งใน พ.ศ.๒๔๔๒ ได้มีการแต่งตั้งนายอำเภอจากกระทรวงมหาดไทยมาทำหน้าที่แทนเจ้าเมือง นายอำเภอได้สร้างสถานที่ราชการใหม่แทนการใช้โฮงเจ้าเมืองในการปฏิบัติราชการ สถานที่ราชการแห่งใหม่ อาทิ โรงเรียน เรือนจำ สถานีอนามัย ศาล ได้เกิดขึ้นและมีชุมชนได้ตั้งถิ่นฐานบริเวณใกล้ ๆ สถานที่ราชการใหม่เหล่านี้ ทำให้เกิดการขยายตัวของชุมชนในแต่ละช่วงเวลามีความแตกต่างกัน แต่อย่างไรก็ตามเมืองพยัคฆภูมิพิสัยขยายตัวอย่างช้า ๆ นั่นหมายถึงความเจริญรุ่งเรืองของเมืองก็เป็นไปอย่างช้า ๆ เช่นกัน

ในด้านประวัติศาสตร์นั้นพบว่าอำเภอพยัคฆภูมิพิสัย มีพื้นที่บางส่วนอยู่ในบริเวณ **“ทุ่งกุลาร้องไห้”** ในอดีตทุ่งกุลาร้องไห้มีคนอาศัยอยู่มายาวนาน ตั้งแต่สมัยก่อนประวัติศาสตร์ ประมาณ ๔๐๐-๑,๕๐๐ ปี มาแล้ว หลักฐานที่เด่นชัดคือโคกเนินที่เป็นชุมชนโบราณ มีการปลูกข้าวและทอผ้า เครื่องปั้นดินเผา เลี้ยงสัตว์ ทำเกลือสินเธาว์ ถลุงโลหะ และมีแบบแผนพิธีศพชัดเจน ร่องรอยหลักฐานดังกล่าวได้ถูกขนานนามให้รู้จักกันในชื่อ **“วัฒนธรรมทุ่งกุลาร้องไห้”** ซึ่งเกี่ยวข้องกับผู้คนที่อาศัยอยู่บริเวณทุ่งกุลาร้องไห้ แสดงให้เห็นถึงการตั้งถิ่นฐานของคนโบราณที่มีวิถีชีวิตและวัฒนธรรมที่เกี่ยวข้องกับพื้นที่ดังกล่าวเรื่อยมาจนถึงสมัยวัฒนธรรมแบบทวารวดี จากหลักฐานที่ขุดพบทั้งใบเสมาหินที่สวนพุทธธรรม พระพิมพ์ดินเผาสมัยทวารวดีของพระกรุนาดูน

โดยวัฒนธรรมแบบทวารวดีในพื้นที่อำเภอพยัคฆภูมิพิสัยนั้น เนื่องจากอำเภอแห่งนี้ตั้งอยู่ใกล้กับแม่น้ำมูล ซึ่งปรากฏเมืองโบราณสมัยทวารวดีทอดยาวลงมาตามลำน้ำ เช่น เมืองเสมา อำเภอสูงเนิน จังหวัดนครราชสีมา เมืองหนองหงส์ อำเภอหนองหงส์ จังหวัดบุรีรัมย์ และเมืองพุทไธสง อำเภอพุทไธสง จังหวัดบุรีรัมย์ พื้นที่ห่างจากตัวอำเภอพยัคฆภูมิพิสัยเพียง ๓๐ กิโลเมตรเท่านั้นนอกจากนั้นยังพบว่าเคยมีคนเขมรมาอาศัยอยู่ก่อน เพราะพบหลักฐานวัฒนธรรมแบบเขมรหลายแห่ง ก่อนที่จะมาถึงสมัยศิลปะแบบขอมของพระเจ้าชัยวรมันที่ ๗ ที่แผ่อารยธรรมลงมา โดยเฉพาะอโรคยาศาลาที่มีอยู่ตามรายทาง ในเขตอำเภอพยัคฆภูมิพิสัยพบอยู่ที่กู่ภารแอ่น บ้านภารแอ่น ตำบลภารแอ่น และยังปรากฏหลักฐานทางโบราณคดี เช่น เศษภาชนะดินเผาในวัฒนธรรมเขมรที่พบกระจัดกระจายในพื้นที่ทั้งชุมชนบ้านเมืองเสือ ตำบลเมืองเสือ ชุมชนบ้านเมืองเตา ตำบลเมืองเตา ชุมชนปะหลาน ตำบลปะหลาน ฯลฯ

วัฒนธรรมเขมรอยู่ในพื้นที่ยาวนานก่อนที่จะมีวัฒนธรรมลาวล้านช้างเข้ามาแทนที่ หลังจากที่มีการขอแยกตั้งเมืองจากเมืองสุวรรณภูมิ เพื่อตั้งเมืองเสือเป็นเมืองพยัคฆภูมิพิสัยในช่วง พ.ศ.๒๔๐๐ โดยหลังจากท้าวจารเดช พาไพร่พลอพยพจากที่ตั้งเมืองเดิมคือบ้านนาข่ามาตั้งอยู่บริเวณทุ่งปะหลาน วัฒนธรรมลาวก็เข้ามาแทนที่ โดยก่อนจะตั้งเมืองจากคำบอกเล่าของคนเก่าแก่พบว่ามีชาวเขมรอาศัยอยู่ในพื้นที่นี้มาก่อน แต่จากการเจรจาและขอตั้งเมืองขึ้นทำให้ชาวเขมรที่เคยอาศัยอยู่ถอยไปที่อื่น

**พ่อไพรัตน์ แย้มโกสุม** อดีตครูเกษียณอายุราชการ หลานเจ้าเมืองพยัคฆภูมิพิสัย ปราชญ์ชุมชนวัย ๘๐ ปี ผู้สืบค้นและรวบรวมประวัติการก่อสร้างเมืองเอาไว้ตามคำบอกเล่าของยายและแม่ เล่าให้ฟังว่า เมืองพยัคฆภูมิพิสัย ช่วงปี ๒๔๓๖–๒๔๔๔ หรืออำเภอพยัคฆภูมิพิสัยในปี ๒๔๔๔ ถึงปัจจุบันนั้น นิยมเรียกสั้น ๆ ว่า **เมืองพยัคฆ์** หรือ**เมืองปะหลาน** ก่อสร้างเมื่อปี ๒๔๓๖ โดยพระศรีสุวรรณวงศา หรือท้าวจารเดช สภาพภูมิศาสตร์ เป็นเนินหรือโนน ๓ โนน มีสระน้ำอยู่รายล้อมโนนนั้น ๆ กว่า ๑๐๐ สระจึงได้ชื่อเรียกอีกชื่อว่า เมืองร้อยสระ และแต่ละสระนั้นในสมัยก่อนมีชื่อเรียกแทบทุกสระ ยามฤดูน้ำหลาก โนนทั้งสามเหมือนเกาะอยู่กลางน้ำ ชาวบ้านต้องใช้เรือเป็นพาหนะสัญจรไปมา หรือหากมองดี ๆ โนนทั้ง ๓ โนนเหมือนก้อนเส้าที่เอาไว้ก่อไฟหุงข้าวต้มอาหาร จึงมีชื่ออีกชื่อว่า **เมืองสามก้อนเส้า**

โดยโนนทั้งสามนั้นมีชื่อเรียกเช่นกันคือ **โนนปะหลาน** **โนนสูง**และ**โนนสวนพุทธ** แต่พอเวลาผ่านไป สระร้อยสระที่อยู่รายล้อมโนนได้หายไป เพราะมีการขุดลอก รื้อ จนสระเหล่านั้นได้กลายเป็นหนองน้ำล้อมรอบโนนที่ยังเหลืออยู่แทน

สำหรับชื่อ **“พยัคฆภูมิพิสัย”** นั้นพ่อไพรัตน์ บอกว่า เป็นนามพระราชทานจากพระบาทสมเด็จพระจุลจอมเกล้าเจ้าอยู่หัว รัชกาลที่ ๕ หรือเรียกกันง่าย ๆ คือ **อำเภอพยัคฆภูมิพิสัย** หมายถึงเขตแดนแผ่นดินเสือ ความเป็นจริงแล้วการตั้งเมืองท้าวจารเดชไม่ได้ไปสร้างเมืองที่เมืองเสืออย่างที่ขอเอาไว้ แต่ได้พาไพร่พลมาสร้างเมืองบริเวณโนนปะหลานเพราะพื้นที่อุดมสมบูรณ์กว่าและได้ยึดเอาบริเวณสามก้อนเส้า ซึ่งมีต้นค้างคาวขนาดใหญ่เกิดอยู่เป็นชัยภูมิ โดยก่อตั้งเมืองเมื่อวันที่ ๙ เมษายน ๒๔๓๖

นอกจากนั้น พ่อไพรัตน์ยังได้เขียนโครงการเสนอให้พัฒนาบริเวณโนนทั้งสามโนนเพื่อเป็นสถานที่ท่องเที่ยวของเมืองพยัคฆภูมิพิสัย โดยเสนอให้ทำเป็นโครงการ **“ท่องเที่ยวด้วยรักพยัคฆ์ก้อนเส้า”** หวังให้เป็นแหล่งท่องเที่ยวศึกษาเรียนรู้เชิงประวัติศาสตร์ ธรรมชาติ พร้อมปลุกจิตสำนึกให้ประชาชนในพื้นที่รู้จักตนเอง เพื่อให้เกิดความรักความสามัคคี และเป็นอัตลักษณ์ของคนเมืองพยัคฆ์ที่มีประวัติศาสตร์ความเป็นมายาวนาน ซึ่งปัจจุบันโนนพุทธ หรือสวนพุทธธรรม ได้นำเอาใบเสมาและพระพุทธรูปไปตั้งประดิษฐานเพื่อให้คนมาเยี่ยมชม แต่ยังไม่ได้พัฒนาให้สวยงามและเป็นที่สนใจของประชาชนมากนัก

**“อยากให้พัฒนาจุดนี้เป็นจุดท่องเที่ยวของอำเภอ เพราะเป็นพื้นที่บริเวณโนนเมืองเก่า คือโนนบ้านปะหลาน หมู่ ๒, ๑๓ และ ๑๕ ซึ่งเป็นที่ตั้งเมืองโบราณ ทุกวันนี้ยังมีศาลเจ้าเมือง โฮงเจ้าเมือง ต้นค้างคาว และอนุสาวรีย์ท้าวจารเดชตั้งอยู่ในบริเวณนี้ด้วย แถมยังมีบ้านไม้และวัดเก่าแก่คือวัดทองนพคุณ อายุกว่า ๑๗๖ ปีอยู่ในพื้นที่ด้วย ในขณะที่โนนบ้านโนนสูงอยู่หมู่ ๑๐ พื้นที่ไม่ใหญ่มาก ส่วนโนนสวนพุทธที่อยู่ติดกัน หากพัฒนาทั้ง ๓ โนนนี้เป็นแหล่งท่องเที่ยวและทำสะพานเชื่อมทั้ง ๓ โนนเข้าหากัน จะทำให้เมืองพยัคฆภูมิพิสัยมีสถานที่ท่องเที่ยวทางธรรมชาติ และจะเป็นแหล่งเรียนรู้ประวัติศาสตร์ของเมืองได้อย่างดีเยี่ยม เพราะค้นพบแล้วว่าเมืองนี้เป็นเมืองโบราณ เหลือเพียงการพัฒนาให้น่าชม น่าดูเท่านั้น”** พ่อไพรัตน์ เสนอแนะแนวคิดและอยากให้ผู้เกี่ยวข้องนำไปสานต่อให้เกิดแหล่งท่องเที่ยวของเมือง

นอกจากประวัติความเป็นมาที่น่าสนใจแล้ว ในโครงการ **“แกนนำเยาวชนการเรียนรู้ในศตวรรษที่ ๒๑ ตามบริบทอัตลักษณ์ท้องถิ่น กลุ่มจังหวัดร้อยแก่นสารสินธุ์”** ที่จัดโดยสำนักงานศึกษาธิการภาค ๑๒ ร่วมกับเครือข่ายสื่อศิลปวัฒนธรรมชุมชนอีสาน แผนงานสื่อศิลปวัฒนธรรมสร้างเสริมสุขภาพ สำนักงานกองทุนสนับสนุนการสร้างเสริมสุขภาพ (สสส.) ยังได้สานต่อการสืบค้นประวัติศาสตร์ของชาวชุมชนพยัคฆภูมิพิสัยแห่งนี้ด้วยการพาค้นหาของดี สถานที่สำคัญ และจัดทำแผนที่เดินดิน เพื่อให้ชาวชุมชน ปราชญ์ชุมชน ครู นักเรียนโรงเรียนพยัคฆภูมิวิทยาคาร หัวหน้าส่วนราชการต่าง ๆ ร่วมกันค้นหาของดีของบ้านตนเองเพื่อยกระดับและชูให้คนอื่นได้เห็นคุณค่า

**วัลลีย์ ศรีรัตน์** รองศึกษาธิการ สำนักงานศึกษาธิการภาค ๑๒ บอกว่า โครงการนี้หวังค้นหาความเป็นอัตลักษณ์ของท้องถิ่น โดยใช้กระบวนการให้เยาวชน ครู ไปเรียนรู้ ไปสอบถามจากปราญช์ชุมชนหรือผู้รู้เพื่อนำเสนอให้คนภายนอกได้รู้จัก ทั้งในรูปแบบการเขียนและการถ่ายทำคลิปวีดีโอแบบง่าย ๆ ซึ่งเป็นประโยชน์หากเยาวชนเอาไปทำต่อเนื่อง แถมยังสามารถนำเอาของดีของชุมชนที่ได้ค้นพบนั้นมาพัฒนาให้เป็นสินค้าโอท็อปของชุมชน นำรายได้สู่ชุมชน ทำให้เกิดการพัฒนาแบบยั่งยืนได้ เยาวชนจะได้คิดวิเคราะห์ ตั้งคำถาม ซักถาม นำความคิดมาจดบันทึกและเรียบเรียง ก่อนนำเสนอเป็นความเรียงและคลิปวีดีโอเพื่อเผยแพร่ในวงกว้างต่อไป

จากการดำเนินโครงการเมื่อวันที่ ๑-๒ กรกฎาคม ๒๕๖๑ ที่ผ่านมา พบว่าอำเภอพยัคฆภูมิพิสัยแห่งนี้มีของดีที่น่าสนใจซ่อนอยู่มากมาย

ไม่ว่าจะเป็น**ข้าวหอมมะลิอินทรีย์** บ้านเก่าน้อย ตำบลหนองบัวแก้ว มีสมาชิกในชุมชนที่ร่วมกันผลิตข้าวอินทรีย์จำนวน ๗๖ ครอบครัว การตลาดเน้นการขายในระบบชุมชน กลายเป็นของดีประจำตำบล เกิดการขายและการต่อยอดจนได้รับมาตรฐานจีเอ็มพี และยังนำเอาข้าวหอมมะลิอินทรีย์ไปหมักเป็นน้ำส้มสายชูอีกด้วย

นอกจากนั้นยังมี **ปลาร้าบองแม่ประไพพิศ** ปลาร้าบองอินเตอร์ ผลผลิตของอดีตครูเกษียณอายุราชการ ที่ทำมานานตั้งแต่ปี ๒๕๑๒ โดยจุดเด่นคือ เอาใจใส่และคัดสรรวัตถุดิบอย่างดี คัดขนาดปลาทุกตัวต้องสดและขอดเกล็ดออกให้หมด ก่อนจะนำไปหมักทำปลาร้า นอกจากนั้นความพิเศษของปลาร้าบองเจ้านี้คือการเพิ่มสารอาหารด้วยการใส่ไข่และถั่ว ๖ ชนิดเพื่อเพิ่มคุณค่าทางอาหาร นอกจากทำขายในประเทศแล้วยังส่งขายยังต่างประเทศอีกด้วย ราคาซื้อขายกระปุกละ ๘๐ บาทเท่านั้น

นอกจากของกินแล้ว ที่อำเภอแห่งนี้ยังมีพระพุทธรูปทองคำ พระพุทธรูปไม้ที่วัดสวนตาล สิ่งศักดิ์สิทธิ์ที่คนเมืองพยัคฆ์มีเป็นมรดกตกทอดกันมายาวนาน

ในขณะที่สินค้าจากภูมิปัญญาท้องถิ่น คือการ**ทอผ้าไหมย้อมสีจากไม้มงคล**ที่บ้านโคกล่าม หมู่ 10 ต.หนองบัว ที่ใช้สีจากไม้มงคลมาทำเป็นสีย้อมเส้นไหมก่อนจะทอเป็นผืน โดยไม้มงคลนั้นหาได้จากท้องถิ่น ไม่ว่าจะเป็นสีเหลืองจากดอกดาวเรือง แก่นมะยม ยอป่า สีแดงจากครั่ง สีน้ำตาลจากฟักคูน และอื่น ๆ และเมื่อได้สีแล้ว มีสีสันสวยงามไม่เหมือนใคร แถมปลอดภัยทั้งคนใส่และคนทออีกด้วย

โดยไม้มงคลที่ว่านั้นคนอีสานเชื่อกันว่า ดาวเรือง หมายถึงความเจริญรุ่งเรือง ไม้มะยมหมายถึง ความนิยมชมชอบ ต้นยอคือการยกยอ ยกย่อง ไม้ขนุนคือการหนุนเสริม ส่วนฟักคูนสื่อความค้ำคูน ในขณะที่ครั่งคือความมั่งคั่งยั่งยืนนั่นเอง

ส่วนสถานที่สำคัญของเมืองที่พร้อมยกระดับเป็นแหล่งท่องเที่ยวสำคัญประกอบด้วย **วัดทองนพคุณ**วัดเก่าแก่ของเมืองที่ตั้งอยู่บริเวณโนนปะหลาน ใกล้ ๆ กับโฮงเจ้าเมืองเก่า ที่มีอายุกว่า ๑๗๗ ปี และมีศาลาการเปรียญหลังใหญ่ที่สร้างด้วยไม้เนื้อดีที่ทางวัดและชุมชนยังใช้ประโยชน์อยู่ เดิมวัดนี้ชื่อวัดสระทอง แต่พอบูรณะใหม่จึงเปลี่ยนชื่อเป็นวัดทองนพคุณ และวัดนี้เคยมีโบสถ์อยู่กลางน้ำด้วยแต่ตอนนี้โบสถ์ชำรุดและได้รื้อไป

นอกจากนั้นยังมี**ชุมชนโบราณบ้านเมืองเตา** **ชุมชนโบราณบ้านเมืองเสือ** ที่มีโบราณวัตถุซึ่งเก็บรักษาไว้ในวัด และมีร่องรอยความเป็นเมืองเก่าให้เห็นได้ชัดทั้งคูเมืองโบราณ และวัตถุโบราณที่ขุดพบอยู่เนือง ๆ

ส่วนแหล่งท่องเที่ยวสำคัญของเมืองที่ขณะนี้มีคนไปเยี่ยมชมเป็นจำนวนมากนั่นคือ **ปราสาทพระธาตุพนมอินทร์แปลง** ก่อสร้างมาแล้วประมาณ๓๐ ปี เริ่มก่อสร้างเมื่อ พ.ศ.๒๕๓๐ มีหลวงพ่อสมาน เป็นคนออกแบบก่อสร้าง โดยสถานที่แห่งนี้ไม่ใช่วัด เป็นเพียงสำนักปฏิบัติธรรม แต่มีประชาชนมาปฏิบัติศาสนกิจอยู่เป็นประจำ โดยเฉพาะในวันสำคัญเช่นวันอาสาฬหบูชา วันวิสาขบูชา องค์พระธาตุด้านล่างจะก่อสร้างด้วยศิลปะแบบขอมประยุกต์ บริเวณพระธาตุองค์กลางจำลองรูปแบบพระธาตุพนม จังหวัดนครพนม มาไว้ ส่วนด้านบนจำลององค์พระธาตุนาดูนมาไว้ มี 24 ยอดและมีพระแก้วมรกตจำลองในทุกยอด ซึ่งวัสดุที่ใช้ในการก่อสร้างเป็นวัสดุจากท้องถิ่นแทบทั้งสิ้น

นี่คือผลสัมฤทธิ์จากการสืบค้นประวัติศาสตร์ชุมชน ของดีของชุมชน รวมถึงสถานที่สำคัญของชุมชน ที่คนเมืองพยัคฆภูมิพิสัยได้ร่วมกันดำเนินการ และสิ่งที่พวกเขาได้รู้ ได้รับ ล้วนนำมาซึ่งความภาคภูมิใจ ในการจะต่อยอดเพื่อให้เกิดประโยชน์ต่อการพัฒนาชุมชน สิ่งที่จะก่อเกิดในอนาคต นอกจากเด็กเยาวชนคนรุ่นใหม่จะภาคภูมิใจในสิ่งที่เขาสืบเสาะ สืบค้นแล้ว ยังจะทำให้เขาได้รู้จักบ้านเกิดเมืองนอนของตัวเองมากยิ่งขึ้น เล่าเรื่องราวดี ๆ ของชุมชนตัวเองได้อย่างเต็มปากเพราะเป็นคนลงมือสืบค้นด้วยตนเอง นอกจากนั้นยังจะทำให้เขาเผยแพร่สิ่งดี ๆ เหล่านี้ออกสู่ภายนอก ด้วยความเข้าใจ มั่นใจ ภาคภูมิใจ ให้สมกับเป็นลูกหลานของเมืองพยัคฆภูมิพิสัย

*เมื่อได้อ่านมาทั้งหมดนี้แล้ว คงทำให้หลายคนอยากจะไปเยือนเมืองโบราณแห่งนี้ เพื่อเรียนรู้ประวัติศาสตร์ ไปดูของดี ไปสัมผัสแหล่งท่องเที่ยวของเมือง ซึ่งชาวเมืองพยัคฆ์รอต้อนรับผู้ที่สนใจไปเยือนอยู่ แต่หากได้ยินชื่อครั้งแรกอาจจะกลัวเพราะชื่อพยัคฆ์แปลว่าเสือ แต่หากพิจารณาให้ดีแล้วจะเห็นว่าเมืองนี้น่าไปเยือนยิ่งนัก ดังเช่นที่* ***ทองแดง ปินะเก*** *ปลัดอาวุโสของเมืองนี้บอกเอาไว้ว่า “ชื่อพยัคฆ์อาจจะดูน่ากลัว แต่หากได้เห็นตัวจะรู้ว่าน่ารัก”*

ขอบคุณ : ข้อมูลสำคัญจากหนังสือ “ประวัติศาสตร์การขยายตัวของเมืองพยัคฆภูมิพิสัย พ.ศ.๒๔๓๖-๒๕๖๐” ฉบับประวัติศาสตร์สร้างคนเยาวชนสร้างชาติ ที่ระลึกงาน ๑๒๕ ปี พยัคฆ์ระลึก วันที่ ๙ เมษายน ๒๕๖๑ และ เอกสารบันทึก “ท่องเที่ยวด้วยรัก : พยัคฆ์ก้อนเส้า”ของ ไพรัตน์ แย้มโกสุม รวมถึงภาพประกอบบางส่วนจาก ผศ.ดร.ทรงวิทย์ พิมพะกรรณ์ เลขานุการเครือข่ายสื่อศิลปวัฒนธรรมชุมชนอีสาน

บรรยายรูป

๑. ภาพถ่ายทางอากาศสภาพพื้นที่ อ.พยัคฆภูมิพิสัย มีสภาพเป็นเกาะ ๓ เกาะ หรือ โนน ๓ โนน

๒. ภาพเครื่องปั้นดินเผาโบราณที่ขุดพบที่บ้านเมืองเสือ

๓. ใบเสมาหินทรายฟวัฒนธรรมทวารวดี ที่พบบริเวณโนนสวนพุทธ

๔. พ่อไพรัตน์ แย้มโกสุม ปราชญ์ชุมชนเมืองพยัคฆภูมิพิสัย

๕. ต้นค้างคาว ต้นไม้ประจำอำเภอ อยู่บริเวณโนนปะหลาน ที่ตั้งโฮงเจ้าเมืองเก่า

๖. กลุ่มผ้าไหมย้อมสีธรรมชาติบ้านโคกล่าม

๗. การลงพื้นที่สืบค้นข้อมูลเพื่อตามหาของดี แหล่งท่องเที่ยวของเด็กเยาวชนโรงเรียนพยัคฆภูมิวิทยา

­๘. พระพุทธรูปไม้งิ้วดำ ที่วัดบ้านตาล

๙. ปราสาทพระธาตุพนมอินทร์แปลง แหล่งท่องเที่ยวของเมือง

๑๐. หนังสือ ประวัติศาสตร์การขยายตัวของเมืองพยัคฆภูมิพิสัย พ.ศ.๒๔๓๖-๒๕๖๐